Diari Oficial de la Generalitat Valenciana


Sumari del DOGV 2761, del 03-06-1996 (1996/838366)

ORDRE de 20 de maig de 1996, de la Conselleria de Treball i Afers Socials, per la qual s'estableix un programa d'ajudes als treballadors i treballadores residents en la Comunitat Valenciana inclosos en els sistemes especials de fruites i hortalisses i conserves vegetals del règim general de la Seguretat Social.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2761

Data del DOGV
:   03-06-1996

Secció del DOGV
:   ALTRES DISPOSICIONS

Número del document
:   1996/838366


Data del document
:   20-05-1996

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 20 de maig de 1996, de la Conselleria de Treball i Afers Socials, per la qual s'estableix un programa d'ajudes als treballadors i treballadores residents en la Comunitat Valenciana inclosos en els sistemes especials de fruites i hortalisses i conserves vegetals del règim general de la Seguretat Social.   
La Llei de Pressupostos de la Generalitat Valenciana inclou entre els seus crèdits autoritzats una línia de subvenció destinada a l'establiment d'un programa d'ajudes a favor dels treballadors i treballadores compresos en els sistemes especials de fruites i hortalisses, que malgrat haver prestat serveis al llarg d'una dilatada vida laboral, per les peculiaritats de la mateixa activitat de temporada, no han pogut acreditar els períodes de cotització suficients per obtenir les pensions de jubilació o d'invalidesa i que necessiten un allargament de la seua activitat més enllà de l'edat ordinària de jubilació, amb la dificultat que suposa per a les persones afectades i amb el consegüent problema social que això comporta.  
L'articulació d'un instrument jurídic, capaç de donar resposta a aquesta situació, i que poguera ser adoptat per la Generalitat Valenciana, necessitava la necessària promulgació d'una disposició per part de l'administració de la Seguretat Social, que recollira la subscripció de convenis especials de cotització concordes amb les peculiaritats del sector, aquesta disposició ha estat recentment aprovada per l'Ordre del Ministeri de Treball i Seguretat Social de data 25 de gener de 1996 (BOE de 12.02.96), per la qual es regula la subscripció de convenis especials amb la Seguretat Social per part de treballadors de temporada compresos en els Sistemes Especials de Fruites i Hortalisses i Conserves Vegetals del Règim General de la Seguretat Social.  
Prenent com a base l'esmentada disposició ministerial i les previsions de despesa de la Llei de Pressupostos per a l'exercici de 1996, aquesta ordre estableix per a aquest exercici el programa d'ajudes destinades a subvencionar els costos dels convenis especials, que determinats treballadors i treballadors del sectors subscriguen, i que òbviament han de centrar-se en aquells que per raons d'edat es troben més pròxims a l'edat ordinària de jubilació i que la seua situació econòmica siga més precària; i s'exigeix per una altra part un període mínim de 10 anys de cotització o el seu equivalent a l'efecte de la pensió de jubilació.  
Per això, fent ús i d'acord amb les atribucions que em confereix l'article 35 de la Llei de Govern Valencià, l'article 47.11 de la Llei d'Hisenda Pública Valenciana i la resta de disposicions de general aplicació  
ORDENE  
Article 1. Objecte de les ajudes. Dotació pressupostària  
S'estableix en l'àmbit territorial de la Comunitat Valenciana un pla d'ajudes destinades als treballadors i treballadores compresos en els sistemes especials de fruites i hortalisses i conserves vegetals del règim general de la Seguretat Social.  
La dotació pressupostada per a l'exercici de 1996 es xifra en 38.959.352 pessetes a càrrec de la línia de subvenció genèrica 407/000/96, del programa pressupostari 315.10.  
Article 2. Requisits objectius i subjectius dels beneficiaris  
Els destinataris de les ajudes hauran de reunir els següents requisits:  
1. Tenir subscrit el conveni especial de cotització, regulat en l'Ordre del Ministeri de Treball i Seguretat Social de 25 de gener de 1996 (BOE de 12.02.96).  
2. Acreditar en el moment de la subscripció de l'esmentat conveni especial, almenys 10 anys de cotització o un període equivalent, en qualsevol dels règims de la Seguretat Social amb còmput recíproc de quotes.  
3. Tenir en el moment de la sol·licitud de les ajudes 60 o més anys.  
4. Estar mancat de rendes de qualsevol naturalesa o procedència que, en còmput anual i referides a la unitat familiar, no superen el sou mínim interprofessional (SMI) vigent, per cada un dels seus membres.  
Article 3. Quantia de les ajudes  
L'import de les ajudes, amb caràcter general, podrà ser de fins al 90%, del cost del conveni especial de cotització i referit a les quotes del període comprés entre l'1 de gener i el 31 d'octubre de 1996.  
L'esmentat import podrà ser del 100% del cost, referit, així mateix, al període indicat en el paràgraf anterior, atenent-hi a les circumstàncies d'edat i a la situació econòmica dels sol·licitants.  
La concessió de les ajudes es condiciona en qualsevol cas a la consignació pressupostària existent i no es podran concedir ajudes que excedesquen de l'esmentat límit. Quan de resultes de les ajudes concedides, s'haja esgotat la dotació pressupostada, o aquesta siga insuficient per a l'atenció de noves sol.licitudes, se publicarà en el Diari Oficial de la Generalitat Valenciana la desconvocatòria de les ajudes regulades en la present ordre, de conformitat amb el que preveu l'article 47.11.c) de la Llei d'Hisenda Pública Valenciana.  
Article 4. Procediment, sol·licitud i termini  
El procediment de les ajudes regulades en aquesta ordre s'iniciarà amb la sol·licitud prèvia dels interessats, segons el model annex, a la qual necessàriament caldrà adjuntar la documentació següent:  
1. DNI del sol·licitant.  
2. Còpia del conveni especial subscrit amb la Tresoreria de la Seguretat Social.  
3. Certificat de vida laboral que acredite 10 anys de cotització o un període equivalent.  
4. última declaració-liquidació de l'IRPF, el termini de presentació del qual en període voluntari haja vençut.  
5. Fitxa de manteniment de tercers degudament formalitzada, en l'imprés que es facilitarà a aquest efecte.  
Les sol·licituds es podran presentar individualment o col·lectivament a través d'associacions o d'organitzacions sindicals a l'efecte de seguir tràmits administratius, sense perjudici que s'atorgue la representació per a l'ingrés de quotes a què es refereix l'article 6.2 de l'Ordre del Ministeri de Treball i Seguretat Social de 25 de gener de 1996; i en aquest cas se seguirà el que disposen els articles 7 i 8 d'aquesta ordre.  
El termini de presentació de sol·licituds i la documentació finalitzarà el 30 de setembre de 1996.  
Les sol·licituds i la documentació pertinent es dirigiran a les direccions territorials de la Conselleria de Treball i Afers Socials. Servei de Relacions Laborals.  
Article 5. Remissió d'expedients, resolució i recursos  
Les direccions territorials de la Conselleria de Treball i Afers Socials trametran, junt amb l'informe de compliment de les obligacions formals, les sol·licituds i la documentació a la Direcció General de Treball en el termini de 10 dies des que l'expedient estarà complet i haurà de diligenciar aquest a l'efecte del còmput del termini per resoldre establit en aquest article.  
Si de l'examen de l'esmentada documentació s'observaren la falta de cap document dels especificats en l'article 4, requeriran els sol·licitant perquè, en el termini de 10 dies, siga aportat, amb l'advertiment que en cas contrari s'arxivarà l'expedient sense cap més tràmit.  
Les sol·licituds col·lectives seran tramitades en un sol expedient i assoliran l'efecte de l'arxiu d'actuacions respecte d'aquells sol·licitants que no reunisquen la documentació completa. En elles es designarà un únic compte bancari, al qual es lliuraran els pagaments escaients.  
La competència per a la concessió de les ajudes es delega en el director general de Treball, el qual dictarà la resolució escaient, per delegació del conseller de Treball i Afers Socials, en un termini màxim de 45 dies naturals, comptadors a partir de la data en què l'expedient estiga complet.  
Transcorregut l'esmentat termini sense que se n'haja produït una resolució expressa, la sol·licitud s'entendrà estimada en sentit favorable, sempre que l'interessat reunisca els requisits objectius establerts en l'article 2.  
Les resolucions del director general de Treball esgotaran la via administrativa. Pot interposar-se un recurs contenciós administratiu en el termini de dos mesos des del dia següent al de la notificació davant el Tribunal Superior de Justícia de la Comunitat Valenciana, Sala Contenciosa Administrativa. Amb caràcter previ, ha de comunicar-se la interposició de l'esmentat recurs a la Direcció General de Treball, de conformitat amb l'article 110.3 de la Llei de Règim Jurídic de les Administracions Publiques i del Procediment Administratiu Comú.  
Article 6. Procediment de pagament de les ajudes i justificació  
Les resolucions de concessió condicionaran el pagament de les ajudes al compliment per part dels beneficiaris de les seues obligacions dimanants dels convenis especials de cotització subscrits, i es podran efectuar pagaments parcials, amb la justificació prèvia de l'ingrés de quotes en la Tresoreria de la Seguretat Social.  
Podrà, així mateix, procedir-se al pagament seguint el procediment de bestretes establit en l'article 47.bis 1.a) del Text Refós de la Llei d'Hisenda Pública de la Generalitat Valenciana de la següent forma:  
1. El 40% de l'import de la subvenció concedida podrà lliurar-se immediatament després de la notificació de la resolució de concessió, en concepte de bestreta. Prèviament caldrà garantir l'import anticipat, mitjançant la constitució d'un aval bancari a favor de la Generalitat Valenciana.  
2. El 20% es lliurarà una vegada que el beneficiari justifique el pagament de quotes del conveni especial per l'import de la quantitat anticipada. L'aval podrà ser cancel·lat una vegada justificada la segona bestreta concedida.  
3. El 40% restant es lliurarà amb la justificació prèvia del pagament de quotes corresponents a la totalitat del període de conveni especial que se subvenciona.  
Per a la modificació dels percentatges i el tipus de garanties exigides en l'apartat anterior, la concessió de les subvencions requerirà un acord del Consell a proposta del conseller de Treball i Afers Socials i podrà, en tal cas, acumular diversos expedients en un únic acord de concessió.  
Article 7. Representació per a l'ingrés de quotes per la Conselleria de Treball i Afers Socials  
La Conselleria de Treball i Afers Socials, en les resolucions i, si s'escau, en els acords del Consell, que concedisquen el 100% del cost del conveni especial, podrà assumir la representació a l'efecte previst en l'article 6.2 de l'Ordre del Ministeri de Treball i Seguretat Social de 25 de gener de 1996.  
L'esmentada representació implicarà que la Conselleria de Treball i Afers Socials s'obligarà a l'ingrés en període voluntari en la Tresoreria de la Seguretat Social de les quotes vençudes corresponents al període subvencionat als beneficiaris.  
En el supòsit regulat en aquest article, la representació haurà de ser autoritzada expressament en la sol·licitud de l'interessat i serà potestatiu per a la Conselleria de Treball i Afers Socials assumir aquesta i no hi escaurà cap recurs en contra.  
En qualsevol moment, la Conselleria de Treball podrà renunciar a la representació assumida i es comunicarà degudament als beneficiaris representats, sense perjudici de mantenir els termes de la subvenció concedida, per al pagament de la qual se seguirien els procediments habituals de justificació prèvia des d'aquell moment.  
Article 8. Representació per a l'ingrés de quotes en persones jurídiques públiques distintes de la Generalitat Valenciana  
Si la representació a què es refereix l'article anterior l'assumiren persones jurídiques públiques, alienes a la Generalitat Valenciana, el procediment de sol·licitud, concessió i pagament se seguirà amb aquests representants, en nom dels beneficiaris que representen.  
El representant, a més de la documentació exigida en l'article 4 respecte de tots i de cada un dels beneficiaris per als quals sol·licita la subvenció, excepte de la designació de compte d'ingrés, que serà únic, caldrà aportar un document fefaent en què aquestes conferisquen expressament la representació a l'efecte indicat, i a més l'acord de l'òrgan competent per acceptar i assumir voluntàriament aquesta.  
Article 9. Seguiment i control de les ajudes. Revocació per incompliment de les seues condicions  
L'incompliment del que disposa aquesta ordre, en les resolucions i/o acords de concessió, així com de les obligacions que tenen els destinataris que es deriven del que preceptua l'ordre ministerial reiteradament citada, i dels convenis especials subscrits, determinarà l'obertura d'un expedient contradictori, en el qual es podran revocar totalment o parcialment les ajudes concedides i ordenar-se el reintegrament de les quantitats percebudes a la Tresoreria de la Generalitat Valenciana.  
La Direcció General de Treball establirà les mesures necessàries de control i seguiment de les ajudes concedides, i podrà demanar la col·laboració de la Inspecció de Treball i Seguretat Social i de les entitats gestores de la Seguretat Social en l'àmbit de les esmentades mesures.  
DISPOSICIONS FINALS  
Primera  
S'autoritza la Direcció General de Treball per resoldre totes les qüestions d'índole general que s'hi susciten, així com per donar les instruccions necessàries per a l'execució d'aquesta ordre.  
Segona  
Aquesta ordre entra en vigor el dia de la publicació en el Diari Oficial de la Generalitat Valenciana.  
València, 20 de maig de 1996  
El conseller de Treball i Afers Socials,  
JOSÉ SANMARTíN ESPLUGUES